Foto: Hina

NADZORNI odbor (NO) Hrvatske radiotelevizije (HRT) sutra poslijepodne otvoriti će pristigle prijave kandidata na javni natječaj za novog glavnog ravnatelja HRT-a, a do danas je, kako se doznaje, stiglo desetak prijava među kojima su i one sadašnjeg v.d. glavnog ravnatelja HRT-a Blage Markote, bivše ravnateljice HRT-ove produkcije Sanje Ivančin i bivšeg glavnog ekonomista HRT-a Ante Rončevića.



Kako se neslužbeno saznaje, najviše prijava do isteka roka 15. siječnja poslali su zaposlenici HRT-a među kojima su navodno i prijave bivšeg v.d. glavnog urednika HTV-a 3 Krešimira Čokolića, nekadašnjeg šefa HRT-ove tehnologije Kazimira Bačića i bivše direktorice prodaje na HRT-u Mirele Despot. Nedavno smijenjeni v.d. ravnatelj poslovanja HRT-a Mislav Stipić navodno se nije prijavio, kao ni bivši ravnatelj HRT-a Josip Popovac.



Na natječaj se, kako se doznaje, prijavio i povjesničar Josip Jurčević, a točan broj i pravovaljanost prijava kandidata za čelnika javne radiotelevizije bit će utvrđen na sjednici Nadzornog odbora HRT-a najavljenoj za četvrtak u popodnevnim satima.



Nakon što Nadzorni odbor otvori pristigle prijave na natječaj koji je bio raspisan 1. prosinca prošle godine i utvrdi njihovu valjanost najkasnije do petka trebali bi uputiti svoje mišljenje i prateću dokumentaciju saborskom Odboru za informiranje, informatizaciju i medije.



Odbor bi nakon toga trebao obaviti razgovore s kandidatima koji ispunjavaju uvjete za glavnog ravnatelja HRT-a te Saboru podnijeti prijedlog imenovanja. Glavnog ravnatelja HRT-a imenuje Sabor na plenarnoj sjednici većinom glasova, a ne bude li on imenovan u 45 dana od isteka roka za predaju prijava, posljednji javni natječaj će se poništiti.